“นายกฯ” เผย ครม. เคาะจัดเลือกตั้งท้องถิ่น ประเดิม “อบจ.” สนามแรก ธ.ค.นี้
"นายกฯ" เผย ครม. เคาะจัดเลือกตั้งท้องถิ่น ประเดิม “อบจ.” สนามแรก ธ.ค.นี้ 
"นายกฯ" เผย ครม. เคาะจัดเลือกตั้งท้องถิ่น ประเดิม “อบจ.” สนามแรก ธ.ค.นี้
6 ต.ค. 2563

พล.อ.ประยุทธ์ จันทร์โอชา นายกรัฐมนตรี และรมว.กลาโหม กล่าวภายหลังการประชุมคณะรัฐมนตรี (ครม.) วันนี้ (6 ต.ค.63) ว่า ที่ประชุมครม.เห็นชอบให้มีการจัดการเลือกตั้งท้องถิ่นในส่วนขององค์การบริหารส่วนจังหวัด (อบจ.) ก่อนเป็นอันดับแรก โดยดำเนินการภายใน 60 วัน ซึ่งคาดว่าจะจัดเลือกตั้งได้ในช่วงเดือนธันวาคม
ส่วนรายละเอียดในการกำหนดวันและเวลานั้น คณะกรรมการการเลือกตั้ง (กกต.) จะเป็นผู้พิจารณา ขณะที่การจัดการเลือกตั้งส่วนท้องถิ่นอื่นๆ จะทยอยดำเนินการในช่วงปีหน้า โดยจะมีการจัดเตรียมงบประมาณต่างๆ ให้พร้อม
นายกรัฐมนตรี กล่าวว่า อยากให้การเลือกตั้งท้องถิ่นเป็นไปด้วยความโปร่งใสเป็นธรรม ปราศจากการทุจริต ได้คนดีเข้ามาทำงานเพื่อท้องถิ่น และต้องสามารถตรวจสอบได้ เพื่อป้องกันปัญหาการทุจริต โดยนำประสบการณ์ที่ผ่านมาเป็นบทเรียนในการเรียนรู้ไปด้วยกันทั้งรัฐบาล ครม.ประชาชนและผู้ที่จะเข้ามาทำงานในท้องถิ่นว่าเมื่อเข้ามาแล้วต้องทำตัวอย่างไรให้สอดคล้องกับที่ทุกฝ่ายเรียกร้องเรื่องของความเป็นประชาธิปไตย
พร้อมย้ำว่า มีความตั้งใจในการบริหารประเทศตามกฎหมายและรัฐธรรมนูญในปัจจุบัน ซึ่งตนเข้ามาตามรัฐธรรมนูญฉบับนี้
ส่วนการชุมนุมใหญ่ที่จะมีขึ้นในวันที่ 14 ตุลาคมนี้ ที่แกนนำกลุ่มผู้ชุมนุมออกมาระบุว่า จะเป็นการชุมนุมยืดเยื้อนั้น นายกรัฐมนตรี กล่าวว่าเป็นหน้าที่ของเจ้าหน้าที่ตำรวจในการดูแลรกษาความปลอดภัย
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ครม.เห็นชอบให้มีการเลือกตั้งสมาชิกสภาองค์การบริหารส่วนจังหวัด (อบจ.) 76 จังหวัด โดยให้ กกต. เป็นผู้กำหนดวันเลือกตั้งตามความเหมาะสม หลังจากที่ได้รับแจ้งจาก ครม. ภายใน 60 วัน
ทั้งนี้ กระทรวงมหาดไทยและสำนักงานคณะกรรมการการเลือกตั้ง ได้ประชุมหารือร่วมกันเพื่อเตรียมความพร้อมในการเลือกตั้งความพร้อมของกระทรวงมหาดไทย
1) ข้อมูลจำนวนราษฎรที่ใช้ในการแบ่งเขตเลือกตั้งสำนักทะเบียนกลาง กรมการปกครอง ได้ประกาศจำนวนราษฎรทั่วราชอาณาจักรตามหลักฐานการทะเบียนราษฎร
2) การรวมหมู่บ้านเป็นเขตเลือกตั้งสำหรับการเลือกตั้งขององค์การบริหารส่วนตำบล กรณีหมู่บ้านใดในเขตองค์การบริหารส่วนตำบลมีราษฎรตามหลักฐานการทะเบียนไม่ถึง 25 คน ให้รวมหมู่บ้านนั้นกับหมู่บ้านที่มีพื้นที่ติดต่อกัน ดำเนินการเรียบร้อยแล้ว
3) การเตรียมความพร้อมด้านงบประมาณค่าใช้จ่ายในการเลือกตั้งขององค์กรปกครองส่วนท้องถิ่น กระทรวงมหาดไทยได้แจ้งจังหวัดกำชับองค์กรปกครองส่วนท้องถิ่นเตรียมการจัดทำงบประมาณรายจ่ายประจำปี พ.ศ. 2564 เพื่อเป็นค่าใช้จ่ายในการเลือกตั้งสมาชิกสภาท้องถิ่นหรือผู้บริหารท้องถิ่นไว้เป็นการล่วงหน้า โดยเฉพาะการจัดเตรียมงบประมาณเพิ่มเติมเพื่อรองรับการจัดการเลือกตั้งภายใต้สถานการณ์การแพร่ระบาดของโรคติดเชื้อไวรัสโควิด-19 และองค์กรปกครองส่วนท้องถิ่นได้ตั้งงบประมาณสำหรับการเลือกตั้งขององค์กรปกครองส่วนท้องถิ่นในปีงบประมาณ พ.ศ. 2564 ไว้พร้อมแล้ว
ด้านความพร้อมของสำนักงานคณะกรรมการการเลือกตั้ง
1) ออกระเบียบและประกาศคณะกรรมการการเลือกตั้งแล้ว
2) ดำเนินการแบ่งเขตเลือกตั้งขององค์การบริหารส่วนจังหวัดครบทุกแห่งและประกาศในราชกิจจานุเบกษาแล้ว
3) ดำเนินการสรรหาคณะกรรมการการเลือกตั้งประจำองค์กรปกครองส่วนท้องถิ่นครบทุกองค์กรปกครองส่วนท้องถิ่นแล้ว
4) ดำเนินการอบรมผู้อำนวยการการเลือกตั้งประจำจังหวัด ผู้อำนวยการการเลือกตั้งประจำองค์กรปกครองส่วนท้องถิ่น และผู้ปฏิบัติงานที่เกี่ยวข้องในระดับจังหวัดและระดับอำเภอ จำนวน 10,749 คน ดำเนินการเสร็จสิ้นแล้วในเดือนกันยายน 2563
สำหรับการอบรมคณะกรรมการประจำหน่วยเลือกตั้ง จะดำเนินการเมื่อมีการประกาศให้มีการเลือกตั้งสมาชิกสภาท้องถิ่นหรือผู้บริหารท้องถิ่นขององค์กรปกครองส่วนท้องถิ่น
นายอนุชา กล่าวว่า ปัจจุบันสมาชิกสภาท้องถิ่น หรือผู้บริหารท้องถิ่นขององค์กรปกครองส่วนท้องถิ่น ได้แก่ องค์การบริหารส่วนจังหวัด (อบจ.) เทศบาล องค์การบริหารส่วนตำบล (อบต.) กรุงเทพมหานคร และเมืองพัทยา ได้ครบวาระการดำรงตำแหน่งทั่วประเทศแล้ว ในเดือนพฤษภาคม 2561 แต่ยังคงอยู่ปฏิบัติหน้าที่ต่อไปตามคำสั่งหัวหน้าคณะรักษาความสงบแห่งชาติ (คสช.) และประกาศคณะรักษาความสงบแห่งชาติที่เกี่ยวข้อง